POF-werker vas wat glo omkoopgeld vra(Argieffoto: Bill Oxford/Unsplash) ŉ Regskostebeampte by die Padongelukkefonds (POF) het in die Boksburgse landdroshof verskyn nadat sy glo betaling vereis het om inligting op die rekenaarstelsel te laai. Phindi Mjonondwane, woordvoerder van die Nasionale Vervolgingsgesag (NVG), het gesê Hazel Mathebula (29) is Maandag op borgtog van R4 000 vrygelaat. Sy is verkla deur ŉ konsultant wat kostebepalings namens verskillende regsfirmas doen en dit by die POF vir betaling indien nadat eise teen die fonds suksesvol afgehandel is. Mathebula het op 6 Oktober ŉ WhatsApp-boodskap van die klaer gekry wat navraag gedoen het oor óf die POF-amptenare [weens die afsonderingstydperk] terug is op kantoor omdat hy geen antwoorde op sy boodskappe kry nie. Mathebula het geantwoord dat amptenare op ŉ rotasiestelsel werk en het aangebied om te help om die 10 lêers waaroor die klaer navraag gedoen het, op die stelsel te laai – teen ŉ betaling van R4 000. Sy het glo ook beweer dat dié koste voorkeurbehandeling van die eise in die lêers sou verseker. Die klaer het die POF in kennis gestel en ŉ lokval is vir Mathebula gestel. Sy het die man Saterdag by ŉ eetplek in die East Rand-winkelsentrum ontmoet waar die betaling ook gedoen sou word. “Die beskuldigde is in hegtenis geneem en die R4 000 en die lêers is tydens die inhegtenisneming in haar besit gevind,” het Mjonondwane gesê. Die saak teen Mathebula is tot volgende maand vir verdere ondersoek uitgestel.